送陳華文出守當塗同僚餞別分韻得立字
作者：王炎
朝代：宋

paragraphs: 今代陳仲弓，人門兩難及。
長離五色羽，覽輝早翔集。
功名雖鼎來，未肯心汲汲。
自請牧一州，小民要安輯。
維時春將半，桃李露華濕。
慈顔御輕軒，綵服隨坐立。
行行即下車，嘯諾解苛急。
凝香宴賓從，仁氣散臯隰。
政恐席未暖，追鋒已催入。
塗轍可通行，青雲如陟級。